A BIZOTTSÁG 1428/2007/EK RENDELETE
(2007. december 4.)
az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet VII. mellékletének módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 23. cikke első bekezdésére,
mivel:
(1)
A 999/2001/EK rendelet VII. melléklete előírja azokat az intézkedéseket, amelyeket a juh- és kecskefélék fertőző szivacsos agyvelőbántalmának (transmissible spongiform encephalopathy, TSE) megállapítását követően annak felszámolása céljából végre kell hajtani.
(2)
A 2005. július 15-i TSE-ütemtervre vonatkozó bizottsági közlemény (2) keretében, és a 2006-2007-es TSE-re vonatkozó (3), 2006. november 21-i egészségügyi és fogyasztóvédelmi főigazgatósági (SANCO) munkaprogrammal összhangban a Bizottság elfogadta az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet I., III., VII. és X. mellékletének módosításáról szóló, 2007. június 26-i 727/2007/EK rendeletet. Az ekképp módosított 999/2001/EK rendelet előír bizonyos intézkedéseket, amelyeket a juh- és kecskefélék fertőző szivacsos agyvelőbántalmának (TSE) megállapítását követően egy gazdaságban be kell vezetni, ha ott kizárták a szarvasmarhák szivacsos agyvelőbántalmának (BSE) jelenlétét.
(3)
Mivel tudvalevőleg nagy különbségek vannak közösségszerte a juh- és kecskefélék mezőgazdasági ágazatában, a 727/2007/EK rendelettel módosított 999/2001/EK rendelet értelmében lehetőség van alternatív szakpolitikai intézkedések meghozatalára is abban az esetben, ha erről közösségi szinten összehangolt szabályozás születik.
(4)
A 727/2007/EK rendelet szerinti módosítását megelőzően a 999/2001/EK rendelet VII. melléklete eltérés alkalmazását írta elő a fertőző szivacsos agyvelőbántalom (TSE) egy gazdaságban való jelenlétének megállapítását követően a juh- és kecskefélék megsemmisítésére vonatkozóan. Ennek értelmében bizonyos feltételek mellett a tagállamok dönthettek úgy, hogy legfeljebb öt tenyészévvel későbbre halasztják az állat megsemmisítését. A módosított 999/2001/EK rendelet VII. melléklete mindazonáltal már nem tartalmazta ezt az eltérést, mivel arra nem volt szükség a továbbiakban.
(5)
A 2007. július 17-én az Európai Közösségek Elsőfokú Bíróságához benyújtott T-257/07 R. sz. ügyben Franciaország kereseti kérelemmel élt az Európai Bizottság ellen, amelyben a 727/2007/EK rendeletben megállapított egyes rendelkezések megsemmisítését kérte, különös tekintettel a TSE-vel fertőzött állatállományra vonatkozó intézkedésekre, vagy akár az egész rendelet visszavonását. A 2007. szeptember 28-án meghozott végzésében a Bíróság ideiglenes intézkedésként felfüggesztette az említett rendelkezések alkalmazását a jogerős ítélet meghozataláig.
(6)
A végzés következtében a tagállamoknak nincs lehetőségük arra, hogy a felfüggesztett intézkedéseket a továbbiakban is alkalmazzák. Ebből kifolyólag egyes tagállamok számára nehézséget okozhat az érintett állatok azonnali megsemmisítése.
(7)
Ezért újra be kell vezetni azokat az eltéréseket, amelyek a 727/2007/EK rendelet módosításainak meghozatala előtt a 999/2001/EK rendelet VII. mellékletének vonatkozó rendelkezéseire érvényben voltak, hogy az érintett állatok megsemmisítését az említett végzés meghozatalától számított legfeljebb öt tenyészévvel el lehessen halasztani azokban a tagállamokban, amelyekben az ARR allél gyakorisága alacsony az állományokban, illetve a gazdaságokban, vagy ahol ez a beltenyészet elkerülése végett szükségesnek tűnik.
(8)
A 999/2001/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 999/2001/EK rendelet VII. melléklete A. fejezetének 2.3. pontja a következő f) ponttal egészül ki:
„f)
Az a tagállam, amelyben az ARR allél gyakorisága alacsony az állományokban és a gazdaságokban, vagy ahol ez a beltenyészet elkerülése végett szükségesnek tűnik, a 2.3. b) pont i. és ii. alpontja értelmében legfeljebb öt tenyészévvel elhalaszthatja az állatok megsemmisítését.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2007. szeptember 28-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 4-én.